Oʻzbekiston Superkubogi. Oʻzbekiston Superkubogi – futbol boʻyicha Oʻzbekiston turnirlaridan biri. Ushbu turnir bitta oʻyindan iborat boʻlib, unda oʻtgan yilgi mavsumdagi Oʻzbekiston Kubogi sohibi va Superliga gʻolibi toʻqnashadi. Agarda Kubok va Superligani bitta jamoa yutgan boʻlsa, unda Superligada 2-oʻrinni egallagan klub, Superliga gʻolibiga qarshi oʻynaydi. Oʻzbekiston Professional futbol ligasi tomonidan oʻtkaziladi. Tarixi. 1999-yilda ilk bor tashkil etilgan. Kubokning ilk bahslari 1999-yilda Fargʻonadagi „Markaziy“ stadionida 6000 muxlis qarshisida Namanganning „Navbahor“ (1998-yilgi Kubok gʻolibi) va Toshkentning „Paxtakor“ (1998-yilgi Oliy liga gʻolibi) jamoalari oʻrtasida oʻtkazilgan. 2000-yildan 2014-yilgacha turli sabablarga koʻra oʻtkazilmagan. 2012-yil yanvar oyida OʻzPFL Oʻzbekiston Superkubogini qayta boshlanayotganini eʼlon qildi. Oʻyin 2012-yil 11-mart kuni „Paxtakor“ va „Bunyodkor“ klublari oʻrtasida oʻtkazilishi aytildi. 2012-yil 7-mart kuni OʻzPFL Superkubok oʻyini „Jar“ stadionining yomon sharoiti tufayli bekor qilingani va keyinroq oʻtkazilishi koʻrsatilgan, biroq oʻyin oʻtkazilmagani haqida xabar bergan. 2014-yilning 7-mart kuni Toshkentning „Bunyodkor“ va „Lokomotiv“ jamoalari ishtirokidagi Superkubok oʻyini oʻtkazildi. 2014-yildan 2016-yilgacha oʻtkazilgan. 2017-yil va 2018-yilgi mavsumlarda esa turli sabablarga koʻra oʻtkazilmagan. 2019-yilgi mavsumda Superkubok yana qayta tiklandi. 2020-yil mavsumda musobaqa COVID-19 pandemiyasi tufayli oʻtkazilmagan. 2021-yildan hozirgacha oʻtkazib kelinmoqda. Chempionlar. Musobaqada eng koʻp gʻolib boʻlgan klub – Qarshining Nasaf klubi hisoblanadi.